##### Nyhetsbrev 15.desember 2015

Dette er det siste nyhetsbrev i et særdeles innholdsrikt år for NFRAM. Styret og spesialitetskomiteen har etter at overgangsregler og regelverk for spesialistutdanning var klart for ett år siden hatt store, krevende og interessante oppgaver som er løst etter beste evne i en ellers travel hverdag for alle. Jeg vil benytte anledningen til å takke alle gode kolleger – medlemmer av styret og spesialitetskomiteen - som virkelig gjør en stor innsats.

I skrivende stund er det 24 godkjente spesialister i rus- og avhengighetsmedisin og det er virkelig grunn til å gratulere alle. Jeg håper arbeidsgiver har gjort stas på dere! Oppdatert informasjon finnes på Legeforeningens nettside: <http://legeforeningen.no/Emner/Andre-emner/Spesialistutdanning/Godkjente-spesialister/rus_og_avhengighetsmedisin/>

Kanskje noen hadde ventet at det allerede skulle vært langt flere godkjente spesialister siden det til sammen er ca 120 som har deltatt på ett av de to obligatoriske overgangskursene. Det er grunn til å minne om at mange har / har hatt behov for å skaffe seg nødvendig tjeneste ved rotasjon siden det er tjenestespesifikke krav i overgangsreglene. Disse vil kunne søke når denne tjeneste er gjennomført.

Faktum er også at prosessen med saksbehandling kom senere i gang enn vi hadde håpet og det er et omfattende sakkyndighetsarbeid som utføres av spesialitetskomiteens 4 sakkyndige.

Det er nok også slik at flere kollegaer har utsatt arbeidet med søknad. Jeg håper alle nå bretter opp ermene og gjør jobben med å søke.

All informasjon om regelverk og søknadsprosedyrer for den nye spesialiteten i rus- og avhengighetsmedisin finner du på [www.nfram.no](http://www.nfram.no) og på helsedirektoratets hjemmesider: <http://www.helsedirektoratet.no/helsepersonell/spesialistgodkjenning/lege/Sider/rus-og-avhengighetsmedisin.aspx>

## Planer for spesialistutdanningen i 2016:

Første kull er i gang med grunnkursene og grunnkurs I ble arrangert med 34 deltagere i uke 44 i 2015.

* **Grunnkurs II** i denne serien for dette kullet arrangeres i uke 16 på Soria Moria. Forskningsdirektør på SERAF, Jørgen Bramness er faglig leder. Rune Tore Strøm følger kullet gjennom alle de fire kursene. Alle kursdeltagere har bestått kursprøven.
* **Grunnkurs III** arrangeres høst 2016 og er under planlegging. Leder av nasjonal kompetansetjeneste ROP, Lars Lien er leder.
* **Grunnkurs IV** arrangeres våren 2017, planlegging skal starte over nyttår, Forskningsleder ved Sørlandet sykehus, Bjørg Hjerkinn er leder.

**Ny Grunnkursrekke** starter høsten 2016 og NFRAM arbeider med å finne en ny ”fadder” for dette andre kullet som kan lede dem gjennom alle fire grunnkursene. Fadder er blant annet ansvarlig for gruppearbeid og er en mentor i faget for deltagerne. Fadder retter kursprøver og arrangerer eventuelle ekstraprøver. Innholdet i de fire kursene vil være som i den første kursrekken med eventuelle justeringer. Alt i alt er hovedstruktur lagt. Fagansvarlig varierer for de fire kursukene..

**Obligatorisk Innføringskurs** arrangeres i mai. Dette kurset må LIS ha gjennomført før de kan søke om deltagelse på grunnkurs. Dag 1 og 2 er obligatorisk også for og felles med LIS i psykiatri.

**Obligatorisk Overgangskurs** for alle som skal søke om godkjenning etter overgangsregler innen overgangsvinduet lukker 1.12.2016 arrangeres i uke 46 i 2016, 14-18.november. Det vil muligens bli flere yngre leger / LIS denne gang som ser at de vil rekke kravene i henhold til overgangsreglene. Dette kurset planlegges gjennomført på et konferansehotell i Agder – Fevik. Alle som melder seg på fordi de rekker overgangsvinduet skal komme med. Nærmere beskjed vil komme.

**Godkjenning av utdanningsinstitusjoner**. Spesialitetskomiteen samarbeider med Helsedirektoratet for å tydeliggjøre detaljene når det gjelder godkjent tjeneste. Det generelle regelverket for godkjenning gjelder men det er nødvendig å beskrive tjenesteinnholdet så presist som mulig i henhold til denne spesialiteten slik at det ikke oppstår misforståelser. Dette arbeidet er ikke fullført og dermed er det ikke mulig for helseforetak og private aktører å søke om godkjenning enda. En viktig forutsetning for å søke er at det er nok spesialister på utdanningsinstitusjonen og nå som det stadig blir flere spesialister godkjent er det selvsagt viktig å få alle formalia rundt søknadsprosess på plass.

## Vi ser fremover:

I 2016 er det 10 år siden NFRAM ble ”revitalisert” som et moderne foreningsledd i Legeforeningen og vi feirer dette med jubileumskonferanse. Velkommen til Bodø tirsdag 12. og onsdag 13. oktober 2016.

#### Guri Spilhaug

Leder av NFRAM

###### **Jeg ønsker dere alle en riktig God Jul og et Godt Nytt År**